பாடம் 20
கொரிந்துவில் மோதல்
நோக்கம்: எதிர்ப்புகளைச் சந்திக்கும்போதும் இயேசுவுக்காகத் தொடர்ந்து சாட்சி கொடுக்கும்படி பிள்ளைகளை ஊக்குவித்தல்.
வேத வாசிப்பு: அப்போஸ்தலர் 18:1-17
மனப்பாட வசனம்: அப்போஸ்தலர் 18:9-10அ – “பயப்படாதே, பேசு, மவுனமாயிராதே; நான் உன்னுடனே இருக்கிறேன் …”
பாடத்தை நடத்துதல்
தொடக்கப் புள்ளி
உங்கள் நண்பர்களைச் சந்திக்கும்போது எதைப் பற்றிப் பேச நீங்கள் விரும்புகிறீர்கள்? பிள்ளைகள் உடனே பதில் சொல்லாவிட்டால், அவர்களை யோசிக்க வைக்க சில யோசனைகளைத் தயாராக வைத்திருங்கள். வீட்டிலோ நண்பர்களுடனோ நீங்கள் எப்போதாவது இயேசுவைப் பற்றிப் பேசுகிறீர்களா? ஞாயிறு பள்ளியில் கேட்கும் கதைகளைச் சொல்கிறீர்களா?
இன்றைய போதனையின் முக்கிய குறிப்புகள்
1. பவுல் இயேசுவைப் பற்றிப் பேச விரும்பினான். கொரிந்து பட்டணத்தில் தன்னுடன் வேலை செய்த நண்பர்களிடம் அவன் அடிக்கடி இயேசுவைப் பற்றிப் பேசினான் (18:2-3).
2. தன் சொந்த இனத்தவராகிய யூதர்களிடம் தன் விசுவாசத்தைப் பற்றி அவன் பேசினான். ஆனால் அவர்களில் பெரும்பாலானோர் மேசியாவாகிய இயேசுவைப் பற்றிக் கேட்க விரும்பவில்லை. (மேசியா என்பது “இரட்சகர்” என்று பொருள்படும் எபிரெயச் சொல்.) ஆகவே, பவுல் அவர்களுடைய ஜெப ஆலயத்தை விட்டுவிட்டு, கொரிந்துவிலுள்ள புறஜாதியாருக்கு நற்செய்தியை அறிவிக்கச் சென்றான். எந்த மதப்பற்றுள்ள யூதனும் செய்யாத ஒன்றை, அதாவது ஒரு புறஜாதியானின் வீட்டில் தங்கவும் சென்றான் (18:5-7).
3. யூதர்கள் பவுலின் செய்தியை நிராகரித்தது மட்டுமல்ல; அவனை வெளிப்படையாக எதிர்த்தார்கள், அவமதிக்கவும் செய்தார்கள். ஆனாலும் சிலர் இயேசுவைத் தங்கள் இரட்சகராக ஏற்றுக்கொண்டார்கள். கிறிஸ்தவர்களானவர்களில் அவர்களுடைய மிக முக்கியமான மதத் தலைவனும் அவன் வீட்டார் முழுவதும் இருந்தார்கள். இது மற்ற யூதர்களுக்கு பவுலின்மேல் இன்னும் அதிகக் கோபத்தை உண்டாக்கியது (18:8).
4. ஓர் இரவு பவுலுக்கு ஒரு தரிசனம் உண்டாயிற்று; அதில் இயேசு அவனிடம் பேசி, தொடர்ந்து சாட்சி கொடுக்கும்படி அவனை ஊக்குவித்தார். மனப்பாட வசனத்தைச் சத்தமாக வாசியுங்கள் (18:9-10).
5. எதிர்ப்பைச் சந்தித்தபோதும், பவுல் கொரிந்துவில் ஒரு வருடத்துக்கு மேல் தங்கி, இயேசுவைப் பற்றி மக்களுக்குத் தொடர்ந்து சொன்னான் (18:11).
6. யூதர்கள் மிகவும் கோபமடைந்ததால், கொரிந்து தலைநகராயிருந்த மாகாணத்தின் ரோம ஆளுநரின் முன் பவுலைக் கொண்டுசென்றார்கள். படம் 20-ஐக் காட்டுங்கள். யூத நியாயப்பிரமாணத்துக்கு எதிரான வழிபாட்டு முறைகளை பவுல் மக்களுக்குப் போதிக்கிறான் என்று அவனைக் குற்றம்சாட்டினார்கள் (18:12-13).
7. மாகாண ஆளுநர் அப்படிப்பட்ட வழக்கைக் கேட்க மறுத்து அவர்களை அனுப்பிவிட்டார்; ஆகவே பவுலுக்குத் தீங்கு நேரவில்லை. ஆனால், கிறிஸ்தவனாகியிருந்த அவர்களுடைய முன்னாள் மதத் தலைவனை யூதர்கள் தாக்கி அடித்தார்கள் (18:14-17).
8. பவுல் கர்த்தராகிய இயேசுவுக்குக் கீழ்ப்படிந்தான்; அவரைப் பற்றி மவுனமாயிருக்கவில்லை. மனப்பாட வசனத்தை மீண்டும் வாசியுங்கள். கர்த்தர் உண்மையாகவே பவுலுடன் இருந்தார்.
கதைக்கு நமது பதிலளிப்பு
நாம் இயேசுவைப் பற்றி மவுனமாயிருக்கக்கூடாது; நற்செய்தியைப் பகிர்ந்துகொள்ள வேண்டும். கர்த்தர் நம்முடனும் இருப்பதாக வாக்களித்திருக்கிறார். அவரை விசுவாசிக்கிறவர்கள் அவருடைய பரிசுத்த ஆவியால் நிரப்பப்படுகிறார்கள். எதிர்ப்பைச் சந்தித்தபோதும் இயேசுவுக்குத் தொடர்ந்து சாட்சி கொடுத்த ஒருவரைப் பற்றிய இக்காலத்து உண்மைக் கதை உங்களிடம் இருந்தால், இந்தப் பாடம் இன்னும் அதிக அர்த்தமுள்ளதாயிருக்கும்.
யோவான் ஓர் சுவிசேஷகர். ஒருநாள் அவரும் வேறு சிலரும் ஆயுதம் ஏந்திய ஆட்களால் பிடிக்கப்பட்டு, அவர்களுக்காகச் சுமைகளைச் சுமக்கச் செய்யப்பட்டார்கள். சில கிலோமீட்டர் தூரத்துக்குப் பிறகு அவர்கள் நின்றார்கள். இப்போது ஆயுதம் ஏந்தியவர்களில் ஒருவனின் பிரசாரப் பேச்சைக் கேட்க வேண்டியிருந்தது. இறுதியில் அந்தத் தலைவன், பிடிக்கப்பட்டவர்களிடம் சொல்ல ஏதாவது உண்டா என்று கேட்டான். எல்லாரும் எதுவும் சொல்ல மிகவும் பயந்து அமைதியாயிருந்தார்கள் – யோவானைத் தவிர. அவர் தம்மைப் பிடித்தவர்களிடம், “இந்த நாட்டின் எதிர்காலத்தைப் பற்றி நீங்கள் என்ன செய்ய விரும்புகிறீர்கள் என்று சொன்னீர்கள்; ஆனால் உங்கள் சொந்த எதிர்காலத்தைப் பற்றி யோசித்திருக்கிறீர்களா? நீங்கள் மரிக்கும்போது எங்கே போவீர்கள் என்று தெரியுமா?” என்றார். ஆயுதம் ஏந்தியவர்கள் செவிகொடுத்து, யோவான் சொன்னதைப் பற்றி யோசிப்பதாகச் சொன்னார்கள். இயேசுவின் வல்லமை அவரைப் பெலப்படுத்தியதால்தான் யோவானால் பேச முடிந்தது. அவர் மவுனமாயிருந்திருந்தால், அந்த மனிதர்கள் நற்செய்தியைக் கேட்டிருக்கமாட்டார்கள்.
மனப்பாட வசனத்தைப் பதிய வைத்தல்
பிள்ளைகள் வசனத்தைக் கற்றுக்கொள்ளும்போது, அப்போஸ்தலர் 18:9-10-ஐ அவர்கள் பார்க்கும்படி காட்டுங்கள் அல்லது உயர்த்திப் பிடியுங்கள்.
அப்போஸ்தலர் 18:9-10அ – “பயப்படாதே, பேசு, மவுனமாயிராதே; நான் உன்னுடனே இருக்கிறேன் …”
